שכונת נחל בקע

שכונת נחל בקע היא שכונה בעלת אופי פרברי בבאר שבע שהוקמה בשנת 1991. זוהי שכונת וילות, קוטג'ים, ובתי קרקע הממוקמת באזור הדרומי של העיר באר שבע. בהקמת השכונה הוקמו בתים בסגנון בנייה אמריקאי כמתן פתרון דיור איכותי בקליטת העלייה הגדולה מברית המועצות בשנת 1991.

מאז הקמת השכונה הייתה בה בנייה ענפה, הן של בעלי הבתים האמריקאים שביצעו שדרוג של הבניה הקיימת והן של משקיעים ומשפחות מבוססות שמצאו את השכונה כמקום אטרקטיבי לבצע פרויקטי ״בנה ביתך״.

השכונה שוכנת דרומית לשכונת "נווה נוי", מזרחית לשכונת "נאות אילן" ומערבית לאזור התעשייה קריית יהודית ועמק שרה. שם השכונה ניתן לה על שם אחד מיובלי נחל באר שבע - נחל בקע העובר בין השכונה לבין שכונת נווה נוי. בשכונה יש בית חב"ד פעיל, מתנ"ס על שם ד"ר יורי שטרן, גן ילדים "דרור", בית כנסת "אוהל שרה", טיפת חלב ומועדון הנוער "המכבי-הצעיר" .

השכונה נמצאת בגובה 260 מטר מעל פני הים ומשתרעת על פני 440 דונם, ובה מתגוררים כ-2,450 תושבים בכ-850 בתים צמודי קרקע.

== היסטוריה ==
בתחילת שנות ה-90 היה מחסור רב בדירות בשל העלייה ההמונית לארץ מברית המועצות לשעבר. אריאל שרון, שר השיכון שכיהן באותה תקופה, נתן את האישור להקים בארץ שכונות בשיטת ה-"בנייה הקלה". קמו מספר שכונות בארץ בשיטה זו, אולם נחל בקע הייתה שכונת המגורים הגדולה מביניהם.

תחילה העולים שוכנו בקרוואנים באתר שנמצא בין שכונת נווה נוי לבין בסיס מחנה נתן. לצורך כך הובאו 2320 מגורונים (קראוונים). גודלו של כל מגורון היה 23 מ"ר. בזמן שגרו התושבים במגורונים, הקימו את שכונת נחל בקע והחלו לבנות בתים אמריקאים בשיטת הבנייה הקלה. בשנת 1995 פונה אתר המגורונים, והתושבים עברו לגור בבתים החדשים שנבנו בשכונה וחלקם עברו לשאר השכונות שבעיר.

הבתים שנבנו בשכונה הם קוטג'ים. החומרים העיקריים ששימשו את בניית הבתים הם גבס ועץ, שהובאו מאירופה ומאמריקה הצפונית. הגבס שימש לקירות והעץ שימש לעמודים ולחיפויים חיצוניים. החברות שבנו את הבתים בשכונה הן: אשטרום, דלתא, אילן גת, ד.ל.ט וחברת מליבו. החברה ששיווקה את הבתים הייתה חברת "שיכון ופיתוח" .עם הזמן החלו להופיע ליקויים רבים בבתים בשל שיטת הבנייה שאינה מתאימה לאקלים בארץ, והבתים עברו שיפוצים על ידי חברת "שיכון ופיתוח" ועל ידי בעלי הבתים עצמם.

באמצע שנות ה-90 עברו לגור בשכונה עולים מבוססים יותר, עולים ותיקים ותושבים וותיקים, דבר שהציב את השכונה על מפת העיר וגרם לעלייה בהתעניינות בה. כיום האוכלוסייה המתגוררת בשכונה היא מגוונת מאוד.

משנת 2010 ואילך השכונה מושכת יותר ויותר תשומת לב של משקיעים ומשפחות מבוססות שמחפשות אווירה פרברית לא סואנת וכן גם כבישים ורחובות רחבים ומרווחים.

משנת 2011 נבנו עשרות פרויקטי ״בנה ביתך״ בשכונה. חלק מתושבי העיר רואים את שכונת נחל בקע כשכונה אטרקטיבית לבניית בית בשל הרחובות הרחבים והאווירה הכפרית בשכונה.

מסתמן שהשכונה עוברת לאופי יוקרתי יותר ויותר בגלל השיפור המתמיד בה. השינויים הבולטים :
שיפור תשתיות להולכי רגל, הוספת פסי האטה בכבישים, חידוש פארקים והקמת פארקים חדשים, הקמת פארק ייעודי לכלבים, בניית מתנ״ס חדשני.

בשנת 2016 נחנך קומפלקס ה-״יס פלאנט״ במרחק נסיעה קצר מהשכונה.

עיריית באר שבע סימנה את אזורה של השכונה כאחד האזורים שימשיכו את התפתחותה של העיר באר שבע. בשנת 2017 כחלק מהסכמי הגג ותכנון ופיתוח השכונות החדשות יצאה עיריית באר שבע בהצהרה שקיימת תוכנית של 3,500 דירות (בנייה רוויה ובנייה צמודת קרקע) המתוכננת להיבנות סביב שכונת נחל בקע. כחלק מהפרויקט, השכונות נווה נוי ונחל בקע יקראו יחדיו רובע נוי.

== בעיות תכנוניות בשכונה ==
==== מקלטים ====
ברוב הבתים שבשכונה יש אזור מוגן, קיר מבלוקים או ממ"ד, לכן לתושבים יש הגנה חלקית בעת מלחמה.

במהלך מבצע "צוק-איתן" טיל פגע פגיעה ישירה באחד הבתים שבשכונה והרס אותו כליל. בעקבות מקרה זה הוצבו 23 מיגוניות אשר נתרמו על ידי "תורמי קרן היסוד" (בנוסף ל-14 המקלטים אשר קיימים בשכונה) ברחובותיה של השכונה .

==== בניה קלה ====
כיום רוב הבתים בשכונת נחל-בקע הם קוטג'ים המאופיינים בבנייה קלה (בנייה מתקדמת או מעורבת בלוקים ובניה קלה) אשר מבוססת על קירות גבס ועמודי עץ שהובאו מאירופה ומאמריקה ונבנו כאן (רוב הבתים נבנו ללא יציקת בטון בבסיסם).

חלק גדול מהקוטג'ים הללו נמכרו לתושבים שגרו באזור המגורונים וחלק קטן מהבתים נמסרו לדיור הציבורי (חברת עמידר ועמיגור).

קיימים מעט דיירים המתלוננים על סדקים וחורים בקירות, ברצפות ובתקרות הבתים, על ליקויים במערכות החשמל והמים, שקיעת האמבטיות והאסלות, ריחות ביוב, תקלות בדלתות ובחלונות, ובידוד גרוע בדירות עמיגור/עמידר<ref></ref>.

ניסיונות שיפוץ חוזרים ונשנים של משרד "שיכון ופיתוח" לא הועילו ולעיתים אף הזיקו למבנים.

== רחובות ==
שמותם של הרחובות בנחל-בקע נקראים על שמותיהם של ניצולי שואה, לוחמים אשר נלחמו במלחמת העולם השנייה ועל שמם של ותיקי הרדיו הישראלי.

הרחובות המרכזים בשכונה הם: שדרות הצנחנים, צביה ויצחק, משה חובב, פאול בן-חיים ועדן פרטוש.

== קישורים חיצוניים ==
* [http://beka7.beersheva.biz/index.php?m=text&t=20830 נחל בקע, אתר "עיריית באר שבע"]
* 
* 
* 
* [http://www.mmi.gov.il/iturtabot/taba4.asp?msHasava=6000035 תוכנית 5/במ/63, "רשות מקרקעי ישראל"]
* [https://mail-attachment.googleusercontent.com/attachment/u/0/?ui=2&ik=6a06927a5a&view=att&th=1542e67429fde859&attid=0.1&disp=inline&safe=1&zw&saddbat=ANGjdJ__Ufcb_1EB4sNx523q8g0ZA-LpnT2Y8eeHcQyv9fqJ0_CGNMYgQsVMhygAOA-exLPoKMl3i40jo-4uXAmHGw4jpjLkZe5T9bPsHJBs2mUWxlRQBxtssoYzjDu2klpRhVz3Rg4pmUqjVPQl9HUOe5bEEam3AiVuq2lcuBd52eZNHPR0FHcE6YNP7MwzqqoDCs98KvupUcca5_Zq33XV3XawiRiFb-QR8T69vg3S7uL8LAYeeUhvpfhI-eOhlMZXHtAaNa5ffe2lZoqB3uMgw2eA_f_vxRG31SSwfx56YMto6vXtVqzXmko9SKACuwUBF5S2IUzvenY5u1cSG_kzLI-4cKLxJNaYMNqDecrmb0-vDoLRyZODwi_qn3-dN2w-BHRKQb7aXiAkuFCNVbI5EXknHiOxPfvoaCuOrgeuwz9J6Dm9k28MtvcqqSfMIEgDjbBXP1_63B2s2MgWMiajUSUy0CGdNkZO8gesQ3z0Q8byFpbDQZldxm66xiDhi-RTNApc-qn0-8HY1X1uf0522zvmsAzzuDSWbaRDTvQy9PMFv-o0-bWb87BGjnu8rXG_83VR2eu_9wjJ1u3JnLb6aKuRZiSB19o9VwVYq_k5maj2raMiFqTop5w_TgPBwkBcV0WLDepvwtYIcQ1P נתוני מפקד האוכלוסין על שכונת נחל בקע שבוצע בסוף שנת 2008]
* 

==הערות שוליים==

קטגוריה:באר שבע: שכונות
קטגוריה:שנות ה-1990 בישראל